## Turisme Comunitat Valenciana oferix nous cursos gratuïts de turisme i hostaleria durant l’últim quadrimestre de l’any

*** Els centres de la Xarxa CdT de la Comunitat Valenciana, més el CdT-online, oferixen formació especialitzada adaptada a les demandes del sector
* La programació completa de cada centre es pot consultar en la web de [www.cdt.gva.es](http://www.cdt.gva.es/)**

Turisme Comunitat Valenciana oferix nous cursos gratuïts de turisme i hostaleria durant l’últim quadrimestre de l’any. D’esta manera, reforça la seua oferta formativa i d’especialització professional, tant presencial com a distància, a través de la Xarxa de Centres de Turisme (CdT) i el CdT en línia.

La consellera d’Innovació, Indústria, Comerç i Turisme, Nuria Montes, ha destacat que la Xarxa CdT és un referent nacional en formació turística, i ha assegurat que “continuarem treballant per a impulsar la formació turística a través dels nostres CdT, ja que un dels objectius de la Generalitat és fomentar l’excel·lència en el sector des de l’àmbit de la formació, la requalificació i la reinvenció”.

La Xarxa de Centres de Turisme és una escola especialitzada en el turisme de la Comunitat Valenciana que oferix cursos que responen a la demanda del sector i les destinacions, tant per a professionals en actiu com per a desocupats. De fet, en els consells assessors dels diferents CdT es consensuen les propostes del sector turístic que treballen en les comarques on se situa cada centre.

Es tracta de cursos intensius, que duren només uns dies, o més extensos, amb formació més àmplia. La programació completa es pot consultar en la web de la [Xarxa CdT](http://www.cdt.gva.es/), a on es detalla tota la formació que oferixen els centres repartits per tota la Comunitat Valenciana: Castelló, València, Gandia, Dénia, Alcoi, Benidorm, Alacant, Elx i Torrevieja. A estos, se suma el CdT-e que ha programat diferents cursos en línia de setembre a desembre de 2024.

La xarxa oferix una variada programació en cuina, sala, rebosteria, sommelieria i gastronomia sostenible, però també cursos per a directius i professionals d’empreses turístiques amb la finalitat de millorar la gestió de recursos humans, el màrqueting, o la digitalització; per a personal de neteja o recepció; per a guies i professionals de diferents productes turístics: turisme actiu, nàutic, *birdwatching*, turisme familiar, o com oferir un turisme accessible a tots.

Es pot consultar tota la informació en la [pàgina web del CdT](https://www.turismecv.com/2024/09/02/nuevos-cursos-gratis-de-hosteleria-y-turismo-en-red-cdt/).

Fecha: 11/09/2024